Сёлета ўся цывілізаваная супольнасць свету святкуе 250-годдзе з дня нараджэння Міхала Клеафаса Агінскага (1765 – 1833), вялікага патрыёта нашай Радзімы, кампазітара, палітычнага і грамадскага дзеяча свайго часу. Слонім, дзякуючы мецэнатам з роду Агінскіх, быў сапраўдным цэнтрам прагрэсіўнай мастацкай культуры. З нагоды слаўнага юбілею беларускія мастакі аб’ядналі свае намаганні і наладзілі ў былой сядзібе Агінскіх мемарыяльную выставу. Сябры суполкі “Арт-Слонім” Васіль Грыневіч, Яўген Іваноў, Казімір Кулеш, Леанід Богдан, Алесь і Марыя Стацэнкі, Андрэй Сідараў, Уладзімір Макарэвіч падрыхтавалі сапраўдную сімвалічную панараму горада і наваколля, дзе бавілі свой час, шукалі і знаходзілі творчае натхненне вялікія прадстаўнікі вядомага княжацкага роду Агінскіх. Мастакі суполкі “Абуджэнне” з Мінска і Узды Андрэй Лычкоўскі, Фёдар Ладуцька, Уладзімір Сайко і Яўген Шунейка прапануюць свае новыя творы, прысвечаныя жыццю і дзейнасці Міхала Казіміра і Міхала Клеафаса Агінскіх ў музычнай, палітычнай і грамадскай сферы, беларускім мясцінам, якія захоўваюць памяць пра вялікія часы творчага росквіту барока, класіцызму і рамантызму. Увазе гледачоў таксама прапануецца серыя італьянскіх краявідаў. Як вядома, Міхал Клеафас Агінскі апошні перыяд свайго жыцця правёў у Фларэнцыі. У Слоніме ўпершыню дэбютуюць перад аматарамі мастацтва маладыя мастакі творчай арт-майстэрні Уладзіміра Сайко, якія таксама прысвячаюць у графіцы і жывапісе сваё творчае бачанне значнасці плённай дзейнасці Агінскіх. Гэта – Анастасія Кунец, Анастасія Чмялёва, Уладзіслаў Шуцько. Лепшыя творы мастакоў пасля завяршэння выставы будуць падараваны Слонімскаму краязнаўчаму музею, каб пакласці грунтоўную аснову творчай калекцыі, прысвечанай слаўным дзеячам нашай айчыннай культуры. Сучасныя мастакі шчыра ўпэўнены, што Слонім, як і ў былыя часы, перажывае сваё культурнае адраджэнне і стварае натхняльную атмасферу, у якой вольна і дастойна адчуваюць сябе ўсе шчырыя і шляхетныя музы творчасці.